रांची. राज्यसभा चुनाव 2012 में हुए हॉर्स ट्रेडिंग मामले में सीबीआई ने मंगलवार को झामुमो विधायक सीता सोरेन सहित छह लोगों के खिलाफ चार्जशीट दायर कर दिया। जांच अधिकारी डीएसपी एके झा द्वारा दायर चार्जशीट पर सीबीआई के विशेष जज आर के चौधरी ने सभी आरोपियों के खिलाफ संज्ञान आदेश पारित किया। कोर्ट ने सभी आरोपियों को सम्मन जारी करने का निर्देश दिया। इस मामले में राज्यसभा चुनाव के प्रत्याशी आरके अग्रवाल पहले से ही जेल में हैं।
चार्जशीट में आरोप है कि सीता सोरेन के नाम पर उनके पिता बीएन माझी ने अग्रवाल से एक करोड़ रुपए लिए। वहीं सीता के आप्त सचिव राजेंद्र मंडल ने भी 50 लाख रुपए लिए थे। यह भी आरोप है कि दूसरे निर्दलीय प्रत्याशी पवन धूत के इलेक्शन एजेंट सुनील माहेश्वरी ने भी पैसे का ऑफर किया था। लेकिन, इसका साक्ष्य नहीं मिला है। जांच जारी है।
आरके अग्रवाल से डेढ़ करोड़ रुपए लेने का आरोप
इनके खिलाफ चार्जशीट
झामुमो विधायक सीता सोरेन, राज्यसभा चुनाव में निर्दलीय प्रत्याशी आरके अग्रवाल व पवन कुमार धूत, सीता के पिता बीएन माझी व उनके गैर सरकारी आप्त सचिव राजेंद्र मंडल और धूत के इलेक्शन एजेंट सुनील कुमार माहेश्वरी।
क्या है मामला
पिछले साल 30 मार्च को राज्यसभा की दो सीटों के लिए चुनाव हुआ था। चुनाव से ठीक पहले 30 मार्च की सुबह आयकर विभाग ने निर्दलीय प्रत्याशी आरके अग्रवाल के दामाद सौमित्र शाह द्वारा रांची भेजे गए 2.15 करोड़ रुपए जब्त कर लिया। आरोप लगा कि यह पैसे विधायकों की खरीद-फरोख्त के लिए रांची भेजे गए थे। चुनाव आयोग ने मामले को गंभीर बताते हुए चुनाव रद्द कर दिया। पांच अप्रैल को हाईकोर्ट ने मामले की सीबीआई जांच का आदेश दिया। इसके बाद सीबीआई मामले की जांच कर रही है।
कब क्या हुआ
30 मार्च 2012 : चुनाव हुआ, फिर रद्द।
5 अप्रैल : कोर्ट ने सीबीआई जांच का आदेश दिया।
19 अप्रैल : स्पेशल क्राइम ब्रांच में कांड संख्या आरसी 2(ए)/12 दर्ज।
20 अप्रैल : सीबीआई ने किया जब्त चुनाव संबंधित कागजात।
21 अप्रैल : विधायक केएन त्रिपाठी, विष्णु भैया और सुरेश पासवान के ठिकानों पर छापेमारी।
26 अप्रैल : सीबीआई ने विधानसभा से बैलेट बॉक्स कब्जे में लिया।
3 मई : दोबारा चुनाव में, प्रदीप बलमुचू व संजीव कुमार जीते।
18 मई : 35 जगह छापे।
13 जून : बंधु तिर्की सहित 18 के ठिकानों पर छापे।
आगे क्या
आरके अग्रवाल को छोड़कर अन्य पांचों आरोपी अग्रिम जमानत याचिका दायर कर सकते हैं। वहीं सीबीआई इनकी गिरफ्तारी के लिए कोर्ट से वारंट जारी करने का अनुरोध कर सकती है। वारंट मिलने पर इनकी गिरफ्तारी हो सकती है।
hin_Deva hin_Deva awa_Deva bho_Deva bho_Deva hin_Deva hin_Deva hin_Deva hin_Deva hin_Deva bho_Deva hin_Deva awa_Deva hin_Deva bho_Deva hne_Deva hin_Deva hin_Deva hin_Deva